FI Euroopan unionin virallinen lehti C 310/25

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu rekisteröintihakemuksen julkaiseminen

(2008/C 310/10)

Tämä julkaiseminen antaa oikeuden vastustaa hakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

YHTEENVETO

ASETUS (EY) N:o 510/2006

”BRNĚNSKÉ PIVO” eli ”STAROBRNĚNSKÉ PIVO”

EY-numero: CZ-PGI-0005-0373-14.10.2004

SAN ( ) SMM ( X )

Tässä yhteenvedossa esitetään tuote-eritelmän pääkohdat tiedotustarkoituksessa.

1. Jäsenvaltion toimivaltainen viranomainen:

Nimi: Úřad průmyslového vlastnictví Osoite: Antonína Čermáka 2a CZ-160 68 Praha 6-Bubeneč Puhelin: (420) 220 38 31 11 Faksi: (420) 221 32 47 18 Sähköposti: posta@upv.cz

2. Ryhmittymä:

Nimi: Starobrno, a. s. Osoite: Hlinky 160/12 CZ-661 47 Brno Puhelin: (420) 543 51 61 11 Faksi: (420) 543 21 10 35 Sähköposti: starobrno@starobrno.cz Kokoonpano: Tuottaja/jalostaja ( X ) Muu ( )

Kyseessä on neuvoston asetuksen (EY) N:o 510/2006 5 artiklan 1 kohdassa tarkoitettu poikkeus, koska alalla toimii vain yksi tuottaja. Komission asetuksen (EY) N:o 1898/2006 2 artiklan vaatimukset täyttyvät.

3. Tuotelaji

Ryhmä 2.1 — Olut

4. Tuote-eritelmä:

(yhteenveto asetuksen (EY) N:o 510/2006 4 artiklan 2 kohdan mukaisista vaatimuksista)

4.1 Nimi

”Brněnské pivo” eli ”Starobrněnské pivo”

4.2 Kuvaus

”Brněnské pivo” eli ”Starobrněnské pivo” -olutta valmistetaan seuraavissa perusluokissa:

alkoholiton olut, vaalea hanaolut, tumma hanaolut ja lageroluet.

Valmistuksessa käytettävät raaka-aineet:

Mallas — kaksirivisestä kevätohrasta valmistettu mallas. Maltaan ominaisuuksien on oltava seuraavien arvojen mukaisia: Uute maltaan kuiva-aineessa (paino-%) vähint. 80,0 Kolbach-luku (%) 39,0 ±3 Diastaasiaktiivisuus (WK-yksiköinä) vähint. 220 Todellinen käymisaste (%) enint. 82 Friabiliteetti (%) vähint. 75,0

Vesi — kaupungin vedenjakelujärjestelmästä saatava juomavesi. Humala — lajikkeet Žatecký poloraný červeňák ja Magnum joko murskattuna tai uutteena. Näitä lajikkeita on käytetty jo pitkät ajat, koska niillä on todettu olevan soveltuvat ominaisuudet ja vaikutus valmiiden tuotteiden (oluen) aistinvaraisiin ominaisuuksiin. Käytetyt humalalajikkeet antavat ”Brněnské pivolle” eli ”Starobrněnské pivolle” sen tyypillisen miedon katkeruuden.

Eri olutluokkien ominaisuudet:

Alkoholiton

Alkoholipitoisuus minimimääräinen (enint. 0,6 %), maun voimakkuus vahva, heikompi väri, mieto humaloidun vierteen aromi.

Vaalea hanaolut

Kantavierre 10 %, keskisuuri käymisaste, väri kullankeltainen, katkeruus ja maun voimakkuus keskivahvoja.

Řezané eli ”leikattu” hanaolut (puolet tummaa ja puolet vaaleaa olutta): kantavierre 10 %, keskisuuri käymisaste, väri puolitumma, maku tyypillisesti miedon karamellimainen, maun voimakkuus keskivahva ja maku täyteläinen.

Tumma hanaolut

Kantavierre 10 %, käymisaste matalampi, tyypillinen tummanruskea väri, erottuva karamellimainen maku ja aromi, maun voimakkuus keskivahva, täyteläinen maku.

Lageroluet

Kantavierre 11–12 %.

Keskisuuri käymisaste, väri kullankeltainen, mieto tai keskivahva humalan aromi, katkeruus kohtalaisen karkeasta keskivahvaan, maun voimakkuus ja täyteläisyys vahvoja, runsas vaahtokruunu.

4.3 Maantieteellinen alue

Brnon alue

4.4 Alkuperätodisteet

Valmistaja pitää kirjaa kaikkien raaka-aineiden toimittajista, valmiiden tuotteiden vastaanottajista ja tuotannon aikana tehtävistä tarkastuksista. Tuotannon aikana tehtävistä tarkastuksista ja eritelmään liittyvästä valvonnasta huolehtii Brnossa päätoimipaikkaansa pitävä valtion maatalous- ja elintarvikevirasto (Státní zemědělská a potravinářská inspekce). Jokainen tuote varustetaan lakisääteisillä merkinnöillä valmistajasta.

4.5 Valmistusmenetelmä

”Brněnské pivon” eli ”Starobrněnské pivon” valmistuksessa käytetään Staré Brnon panimoiden käyttämää perinteistä menetelmää, jossa humaloitu vierre valmistetaan kaksivaiheisella keittomäskäyksellä ja jossa oluen käyminen tapahtuu kahdessa vaiheessa. Mallas rouhitaan ja sekoitetaan lämpimään veteen, jolloin saadaan ns. päämäski. Mäskin annetaan seistä, minkä jälkeen osa siitä siirretään erilliseen keittokattilaan, jossa tapahtuu ensimmäinen mäskäys. Vaiheittain nostettavien lämpötilojen vaikutuksesta maltaassa oleva tärkkelys muuttuu sokereiksi ja aineita liukenee maltaasta. Mäskäyksen jälkeen osamäski kiehautetaan ja palautetaan päämäskiin. Seuraa tauko, minkä jälkeen keittokattilaan siirretään toinen osamäski. Mäskäysprosessi toistetaan, minkä jälkeen osamäski pumpataan takaisin päämäskiin. Maltaassa olevien aineiden liukenemiseksi käytetään maltaan entsyymejä. Mäskäyksen jälkeen koko mäski siirretään siivilöintiastiaan. Maltaan liukenemattomat osat muodostavat suodatuskerroksen, jonka läpi maltaasta saatava suodos eli vierre erotetaan. Vierteen erotuksen jälkeen suodatuskerrosta huuhdellaan vedellä, jotta suodoksen saanto olisi mahdollisimman suuri. Huuhtelun jälkeen suodatuskerroksesta (ravasta) huolehditaan panimotoiminnan jätteenä. Vierre siirretään vierrekattilaan, jossa siihen lisätään keiton aikana humala. Vielä kuumasta vierteestä erotetaan humalat jäämät eli rupa, joka syntyi humalan keiton aikana maltaan proteiinien ja humalan tanniinien saostumisen myötä. Näin saatu kirkas vierre jäähdytetään ja ilmastetaan ja siihen lisätään hiiva. Hiivakantoina ovat Sacharomyces uvarum ja Sacharomyces carlsbergensis, jotka jalostettiin 1800-luvulla ”pohjakäymisellä” tapahtuvaan oluen valmistukseen. Pääkäyminen tapahtuu kartiolieriön muotoisissa tankeissa. Sen tuloksena saatu ”nuorolut” jäähdytetään, pohjalle kerrostunut hiiva poistetaan ja olut siirretään kypsytysastioihin, jotka ovat joko kartiolieriön muotoisia tankkeja (hanaolut) tai kypsytyskellareissa olevia kypsytystankkeja (lageroluet). Näissä kypsytysastioissa tapahtuu jälkikäyminen. Sen kesto riippuu valmistettavan oluen tyypistä. Jälkikäynyt olut kirkastetaan ennen astiointia käyttäen piimaasuodatusta. Kirkastettua olutta säilytetään olutlajin mukaan painetankeissa ennen sen laskemista. Olut lasketaan pulloihin tai keg-tynnyreihin seuraavassa järjestyksessä: painetankki, pastörointi, astiointi. Olut astioidaan pestyihin, biologisesti puhtaisiin astioihin (pulloihin tai keg-tynnyreihin). Kegit lisäksi höyrysteriloidaan ennen täyttämistä. Astiointi toteutetaan hiilidioksidiatmosfäärissä, jossa käytetty hiilidioksidi on saatu pääkäymisestä.

4.6 Yhteys maantieteelliseen alkuperään

Vuonna 1323 kuningatar Eliška Rejčka perusti Staré Brnohon sisterssiläisluostarin, joka Velehradin luostarin avustuksella rakennutti sittemmin vuonna 1325 panimon. Brnon panimo on läpikäynyt useita muutoksia ja uudistuksia, mutta se valmistaa edelleen olutta vanhojen reseptien mukaan historiallista perinnettä noudattaen. Panimot nykyiset tilat sijaitsevat lähes samalla paikalla kuin sisterssiläisluostarin vanha panimo.

”Brněnské pivoa” eli ”Starobrněnské pivoa” on valmistettu edellä kuvatulla menetelmällä maantieteellisesti rajatulla alueella jo hyvin kauan. Tuotannon ainutlaatuisuus johtuu panimotoiminnan monisatavuotisesta perinteestä maantieteellisellä alueella.

”Brněnské pivon” eli ”Starobrněnské pivon” laadusta ja suosiosta ovat osoituksena myös tammikuussa 2006 tehdyn yleisökyselyn tulokset.

Ainoassa Tšekin oluenpanijoiden ja mallastajien liiton takaamassa virallisessa oluen laatuarvioinnissa (PIVEX) Starobrno a.s. -yhtiön tuotteet saivat vuosina 1992, 1996 ja 2002 arvossapidetyn Zlatý pohár Pivex -tunnustuksen (”Pivexin kultamalja”).

Starobrno-panimon tuotteet ovat myös saaneet tunnustuksia Pivní kurýr -olutjulkaisun arvioinneissa (Tšekin mallastajien Cena českých sládků -palkinto): vuonna 2002 palkinnon sai Baron Trenck -olut ja vuonna 2003 Medium -olut.

4.7 Valvontaelin

Nimi: Státní zemědělská a potravinářská inspekce, Inspektorát v Brně Osoite: Běhounská 10 CZ-601 26 Brno Puhelin: (420) 542 42 67 02 Faksi: (420) 542 42 67 17 Sähköposti: epodatelna@szpi.gov.cz

4.8 Merkinnät

—

(1) EUVL L 93, 31.3.2006, s. 12.